Paashaas bring soet nuus vir ekonomie | Netwerk24
Deur William Horne 12 Junie 2019 16:30
Suid-Afrikaners koop steeds nie méér kosprodukte nie, maar verkope in dié kategorie is darem uiteindelik weer dieselfde as 'n jaar vantevore.
Kleinhandelverkope teen konstante 2015-pryse (om die effek van inflasie uit te haal) het in April met 2,4% op 'n jaargrondslag toegeneem. Dit is die hoogste groeikoers sedert November.
Kosverkope, wat in Maart nog op 'n jaargrondslag voortdurend gedaal het, het uiteindelik 'n keerpunt bereik.
Leër en leër trollies was vir bykans 'n halwe jaar die realiteit van talle verbruikers, maar April se verkope van kos en drank was op 'n jaargrondslag uiteindelik nie meer negatief nie. Groei was 0%, wat beteken volgens volume is dieselfde hoeveelheid kos as 'n jaar gelede aangeskaf.
Al waar geen keerpunt nog manifesteer nie, is in die verkope van produkte vir huisverbeteringe, wat in April op -2,4% teenoor April 2018 gestaan het.
Dié twee kategorieë is die enigstes uit die sewe kategorieë van kleinhandelverkope wat die SSA meet, wat nie op 'n jaargrondslag groei aangeteken het nie.
Vergeleke met verlede maand is dit 'n merkwaardige verbetering. In Maart was daar net twee kategorieë wat wel gegroei het.
Die grootste bydraers tot die algehele groei van 2,4% teenoor April 2018 is:
Klere en skoene: 6,4%-groei (dra 1,2 persentasiepunte tot algehele groei by)
Medisyne, grimering en toiletware: 5,3% (0,4)
Verkope by algemene handelaars: 1,2% (0,5)
Kleinhandelverkope het op 'n kwartaalgrondslag nog nie heeltemal herstel nie, met 'n 0,3%-daling vir die drie maande tot einde April teenoor die voorafgaande drie maande.
Luidens die Beti vir Mei is dit hoogs waarskynlik dat die verbeterde koopkrag en ekonomiese aktiwiteit 'n aanduiding is dat kleinhandelverkope se herstel kan voortduur deur die tweede kwartaal.
Dit is wel slegs as die Paastyd nie slegs 'n eenmalige hupstoot was nie, verduidelik Siphamandla Mkhwanazi, 'n ekonoom van FNB.
"Hoewel die April-syfers 'n welkome verwikkeling is, sal druk op verbruikers se diskresionêre inkomste, weens die swakker arbeidsmark en hoër inkomstebelasting, na verwagting lei tot onderdrukte kleinhandelverkope vanjaar," sê Mkhwanazi.
"Die toenemende gebruik van ongesekureerde krediet, hoofsaaklik deur hoëinkomste-verbruikers, sowel as ons verwagting dat rentekoersverlagings in Julie op pad is, kan in die komende maande kleinhandelverkope grootliks ondersteun."
Meer oor: Statistieke Suid-Afrika (Ssa) | Kleinhandelverkope | Ekonomiese Groei | Kleinhandel | Verbruikersbesteding